Prima zi din luna mai a început în forţă pentru procurorii Direcției de Investigare a Infracțiunilor de Criminalitate Organizată și Terorism – Serviciul Teritorial Constanța. Astăzi, aceştia au dispus reținerea unui inculpat, cercetat sub aspectul săvârșirii infracțiunii de trafic de droguri de mare risc.
"Din cercetările efectuate în cauză a rezultat că, în perioada noiembrie 2023-aprilie 2024, în baza aceleași rezoluții infracționale, inculpatul a deținut și comercializat, în mod repetat, către consumatori din județul Constanța, diferite cantități de cocaină, pentru sume cuprinse între 500 și 1.600 lei", spun reprezentanţii DIICOT.
În urma percheziției domiciliare efectuate au fost identificate și ridicate mai multe mijloace de probă.
Astăzi, a fost sesizat judecătorul de drepturi și libertăți din cadrul Tribunalului Constanța cu propunerea de arestare preventivă a inculpatului, pentru o perioadă de 30 de zile.
Activitățile judiciare au fost realizate împreună cu polițiști din cadrul Brigăzii de Combatere a Criminalității Organizate Constanța.
Acțiunea a beneficiat de sprijinul Grupării Mobile de Jandarmi Constanța.
Suportul de specialitate a fost asigurat de Direcția Operațiuni Speciale din Poliția Română.
Potrivit DIICOT, pe parcursul întregului proces penal, persoanele cercetate beneficiază de drepturile și garanțiile procesuale prevăzute de Codul de Procedură Penală, precum și de prezumția de nevinovăție.